11.รายการระหว่างกัน

รายการที่อาจมีความขัดแย้งทางผลประโยชน์

คณะกรรมการได้ดูแลบริหารงานอย่างระมัดระวังและรอบคอบ
เพื่อป้องกันความขัดแย้งทางผลประโยชน์ เมื่อเกิดรายการที่อาจมีความขัดแย้งทางผลประโยชน์
คณะกรรมการตรวจสอบจะได้รับทราบถึงรายการที่มีความขัดแย้งทางผลประโยชน์และรายการที่เกี่ยวโยงกัน
และได้พิจารณาตามความเหมาะสมอย่างรอบคอบทุกครั้ง
โดยกำหนดให้มีการปฏิบัติตามหลักเกณฑ์ของตลาดหลักทรัพย์ โดยราคา
และเงื่อนไขเสมือนทำรายการกับบุคคลภายนอก และได้เปิดเผยรายละเอียด มูลค่ารายการ คู่สัญญา
เหตุผล / ความจำเป็นไว้ในรายงานประจำปี และแบบ 56-1 แล้ว
ตลอดจนได้เปิดเผยไว้ในหมายเหตุประกอบงบการเงินในหัวข้อ ข้อมูลทั่วไป
และรายการบัญชีกับบุคคลที่เกี่ยวข้องกันด้วย

บริษัทมีนโยบายการกำหนดราคาขายสินค้าให้กับบริษัทที่เกี่ยวข้อง
ตามข้อตกลงทางการค้าในลักษณะเดียวกับที่วิญญูชนพึงกระทำกับคู่สัญญาทั่วไปในสถานการณ์เดียวกัน

ความจำเป็นที่ต้องทำรายการระหว่างกัน
เนื่องจากบริษัทก่อตั้งขึ้นจากความร่วมมือกันทางธุรกิจระหว่างนักลงทุนไทย ญี่ปุ่น ไต้หวัน
เพื่อผลิตและส่งออกผักผลไม้แช่แข็ง ไปยังประเทศญี่ปุ่น และผู้ร่วมทุนชาวญี่ปุ่น และไต้หวัน
ต่างก็มีฐานลูกค้าอยู่แล้วจำนวนหนึ่ง
ทำให้เป็นความได้เปรียบของบริษัทที่สามารถผลิตสินค้าโดยมีตลาดรองรับอยู่แล้ว ดังนั้น
บริษัทจึงใช้ฐานลูกค้าของผู้ร่วมทุนเป็นฐานการส่งออกได้เป็นอย่างดี ในขณะเดียวกัน
บริษัทก็ได้พยายามเสาะหาลูกค้ารายใหม่เพิ่มขึ้นด้วย สำหรับการขายในประเทศ บริษัทขายผ่านบริษัท
พี.พี.ฟูดส์ ซัพพลาย จำกัด ซึ่งมีผู้บริหารที่มีความสัมพันธ์กับผู้ถือหุ้นใหญ่ของบริษัท
ด้วยเหตุผลที่ว่าประเทศไทยเป็นประเทศที่มีผักผลไม้สดในฤดูกาลจำนวนมาก
สามารถหาซื้อได้ตลอดทั้งปี และมีราคาถูก ทำให้ตลาดผักผลไม้แช่แข็งในประเทศ ไม่ได้รับความนิยม
และที่สำคัญคือ มีราคาแพง ประกอบกับในประเทศไทย บริษัทมีลูกค้าน้อยราย
บริษัทจึงมีความจำเป็นที่จะต้องขายผ่านบริษัทดังกล่าว เพื่อเพิ่มช่องทางการจำหน่าย
และเพื่อระบายสินค้าที่บริษัทไม่สามารถส่งออกได้ อย่างไรก็ดี
บริษัทพร้อมที่จะรับลูกค้ารายใหม่ทุกรายที่มีความประสงค์ที่จะนำสินค้าของบริษัทไปจำหน่าย
โดยกำหนดราคาขายตามราคาตลาดเหมือนกันทุกราย

สำหรับขั้นตอนการทำรายการระหว่างกันนั้น เป็นไปตามกลไกทางธุรกิจทุกประการ
ทั้งในด้านการกำหนดราคา การให้ส่วนลด การให้เครดิต โดยเจ้าหน้าที่ที่มีหน้าที่รับผิดชอบโดยตรง
โดยการอนุมัติของผู้บริหาร ส่วนผู้ถือหุ้นที่มีส่วนได้เสีย ไม่มีส่วนในการอนุมัติดังกล่าว อย่างไรก็ตาม
การกำหนดราคา การให้ส่วนลด และการให้เครดิต เป็นไปตามกลไกตลาด
ซึ่งบริษัทได้ถือปฏิบัติเช่นเดียวกันกับลูกค้าของบริษัททุกราย

ในอนาคตบริษัทยังคงทำรายการระหว่างกันต่อไป
โดยคำนึงถึงผลประโยชน์สูงสุดที่บริษัทจะได้รับเป็นหลัก

บริษัท พี.พี. ฟูดส์ ซัพพลาย จำกัด

บริษัท พี.พี. ฟูดส์ ซัพพลาย จำกัด ซึ่งมีผู้บริหารที่มีความสัมพันธ์กับผู้ถือหุ้นรายใหญ่ของบริษัท
เป็นตัวแทนจำหน่ายในประเทศ มีมูลค่าการจำหน่ายในปี 2553 จำนวน 10.9 ล้านบาท
หรือคิดเป็นร้อยละ 0.8 ของยอดขายรวม

Itochu Corporation

Itochu Corporation เป็นบริษัทที่ดำเนินธุรกิจซื้อมา-ขายไป ในประเทศญี่ปุ่น
บริษัทนี้ถือหุ้นของบริษัท ร้อยละ 13.23 และมีตัวแทนเป็นกรรมการของบริษัท 1 ท่าน คือ Mr.
Kenichi Tai มูลค่าการจำหน่ายผ่านบริษัท Itochu Corporation ในปี 2553 จำนวน 135.8
ล้านบาท หรือคิดเป็นร้อยละ 10.1 ของยอดขายรวม

Ing Shiang Co., Ltd.

Ing Shiang Co., Ltd. เป็นบริษัทที่ดำเนินธุรกิจซื้อมา-ขายไปในประเทศไต้หวัน
บริหารงานโดย Mr. Lu Yu Chin ซึ่งเป็นผู้ถือหุ้นใหญ่ของบริษัทฯ ร้อยละ 1.6 ในปี 2553
มีมูลค่าการจำหน่ายสินค้าผ่านบริษัท Ing Shiang Co., Ltd. จำนวน 5.5 ล้านบาท
หรือคิดเป็นร้อยละ 0.4 ของยอดขายรวม

บริษัท อะกรีฟู้ด โพรเซสซิ่ง จำกัด

บริษัท อะกรีฟู้ด โพรเซสซิ่ง จำกัด (AFP) เป็นบริษัทที่เกิดขึ้นจากการร่วมทุนระหว่างบริษัท
เชียงใหม่โฟรเซ่นฟูดส์ จำกัด (มหาชน) ด้วยสัดส่วนการลงทุน 51% กับบริษัท รีเวอร์แคว
อินเตอร์เนชั่นแนล อุตสาหกรรมอาหาร จำกัด (RKI) ด้วยสัดส่วนการลงทุน 49%
เพื่อดำเนินธุรกิจซื้อมา-ขายไป ในปัจจุบัน AFP รับซื้อสินค้าข้าวโพดหวานแช่แข็ง จากบริษัท
เชียงใหม่โฟรเซ่นฟูดส์ จำกัด (มหาชน) ต่อมาเมื่อวันที่ 1 กรกฎาคม 2547
บริษัทฯได้ซื้อเงินลงทุนหุ้นสามัญที่ RKI ถืออยู่ใน AFP ร้อยละ 49 ทั้งหมด คิดเป็นเงิน ประมาณ
8.1 ล้านบาท เป็นผลให้บริษัทฯมีสัดส่วนการถือหุ้นใน AFP เพิ่มขึ้นจากร้อยละ 51 เป็นร้อยละ 100

ในปี 2553 บริษัท อะกรีฟู้ดโพรเซสซิ่ง จำกัด ซื้อทั้งสิ้น 227.7 ล้านบาท หรือคิดเป็นร้อยละ 16.9
ของยอดขายรวม และเช่าอาคารสำนักงานจากบริษัท เชียงใหม่โฟรเซ่นฟูดส์ จำกัด (มหาชน) ชั้น
4 เลขที่ 149/32-33 ซอยแองโกลพลาซ่า ถ.สุรวงศ์ แขวงสุริยวงศ์ เขตบางรัก กรุงเทพฯ พื้นที่
จำนวน 102 ตรม. อัตราเช่าเดือนละ 25,500.- บาท โดยทำสัญญาเช่าปีต่อปี